**Kodjalan kirkko** oli Laitilan Kodjalan kylässä sijainnut keskiaikainen kirkko. Se rakennettiin mahdollisesti 1200-alkupuoliskolla ja poistui käytöstä viimeistään 1500-luvun puolivälin jälkeen. Keskiaikaisissa lähteissä Kaikkien Pyhien kirkoksi tai Pyhäinmiesten kirkoksi kutsuttu kirkko saattaa olla vieläkin vanhempi ja jopa manner-Suomen vanhin kirkko. Kodjalan kirkon jäännökset sijaitsevat yksityisalueella Lukkalan talon pihapiirissä. Näkyviä jäännöksiä ei ole, mutta vuosina 2021-2022 tehdyt tutkimukset ovat paljastaneet maan alla olevia kivirakenteita, jotka todennäköisesti ovat kirkon perustuksia. Paikalla on tarkoitus suorittaa arkeologisia kaivauksia kesällä 2023.

Historia
--------

Vakka-Suomi on Turun ympäristön ohella Suomen vanhimpia kristillisiä seutuja, joten Kodjalassa on saattanut olla saarnahuone jo 1000-luvulla. Kodjalan kirkko rakennettiin viimeistään 1230-1240-luvuilla, jolloin piispa Tuomas organisoi alueen seurakuntia. Alfred A. Gustafssonin mukaan perustaminen tapahtui kun Kodjalan kyläkeskus oli siirretty Kairitusta sittemmin kuivatetun Ruotjärven rannalle. Kirkko hautausmaineen rakennettiin noin 350 metriä silloisen kyläkeskuksen länsipuolella sijaitsevan Kalmaloukkaanmäen (Lukkalanmäki) rinteeseen. Vakka-Suomen kirkkohistoriaa tutkineen Hannu Salvin mukaan seurakuntaan kuuluivat myös Hallun, Kahloisten, Kallelan, Kylähiiden, Pehdon, Tammiston ja Varhelan kylät. Uudenkirkon kirkon (nyk. Kalanti) valmistuttua 1450-luvulla Kodjalan kirkko menetti merkitystään, mutta Mikael Agricola mainitsee sen vielä vuonna 1540 laatimassaan seurakuntaluettelossa Uudenkirkon kappeliseurakuntana. Myöhemmin kirkon jäännökset mainitaan Laitilan kirkkoherran Nils Hedeenin vuonna 1753 kirjoittamassa pitäjänkertomuksessa, jossa hän mainitsee myös 1. marraskuuta vietettävän kirkon muistojuhlan.

Tutkimukset
-----------

Kodjalassa vuonna 1898 käyneen Väinö Voionmaan mukaan Lukkalan talon vieressä oli nähtävissä muinaista kirkonsijaa muistuttava paikka. Pihapiiriä ympäröivässä kiviaidassa oli kaksi kulkuaukkoa, joista toisen pieleen oli kaiverrettu risti. Lisäksi Voionmaa kertoo kivikellarista, jota perimätieto kutsui "Kirkon kellariksi".
 Valtionarkeologi Juhani Rinne puolestaan mainitsee kirkon jäännöksiä olleen näkyvissä 193o-luvun vaihteessa. 1800-luvun lopussa paikalta oli löydetty ihmisluita ja 1950-luvulla kokonainen luuranko.

Vuonna 2021 kirkon tutkimusta rahoittamaan perustettiin Kodjalan kirkkotutkimuksen tuki ry. Vuosina 2021-2022 Turun yliopiston geologi Jussi Kinnunen tutki Lukkalanmäkeä maatutkauksella havaiten pintamaan alla suorakulmaisia kivirakenteita, jotka ovat todennäköisesti kirkon perustukset. Lisäksi pihamaalta havaittiin toistakymmentä pienempää kohdetta, jotka ovat mahdollisia hautauksia. Arkeologiset kaivaukset on tarkoitus aloittaa kesällä 2023.

Lähteet
-------

1. 1 2 3  Vehmas, Jukka: Kodjala *Laitilan kylien varhaisvaiheet*.  2006. Laitilan Oppaat. Viitattu 21.4.2023.
2. 1 2 3 4  Kodjalan kirkon arvoitus saattaa ratketa jo ensi vuonna  18.11.2022. Uudenkaupungin Sanomat. Viitattu 21.4.2023.
3. ↑  Gustafsson, Alfred A.: "Hamarskipt : oikeus- ja kulttuurihistoriallinen tutkielma", *Maanmittaus 1934*, s. 45. Helsinki: Maanmittaustieteiden Seura, 1935. Kansalliskirjasto.
4. ↑  Wallin, Väinö: Kirkolta kirkolle.  *Kyläkirjaston Kuvalehti*, 1898, nro 4, s. 40–41. Kansalliskirjasto. Viitattu 21.4.2023.
5. ↑  Wallin, Väinö: "Unohtuneita kirkkoja 1 : Kodialan kirkko", *Suomen Museo VII*, s. 26-29. Helsinki: Suomen Muinaismuistoyhdistys, 1900. DIGI – Yleisten kirjastojen digitoimaa aineistoa (PDF).
6. ↑  Rinne, Juhani; Kajava, Yrjö: *Pyhä Henrik : piispa ja marttyyri*, s. 118. Suomen Kirkkohistoriallisen Seuran tutkimuksia XXXIII. Helsinki: Otava, 1932. Kansalliskirjasto.
7. ↑  Varjo, Pirkko: Tutkija pitää mahdollisena, että Kodjalan kirkko on löytynyt  22.10.2021. Laitilan Sanomat. Viitattu 21.4.2023.
8. ↑  Löytyykö Laitilasta kadonnut kirkko?  6.3.2023. Länsi-Suomi. Viitattu 21.4.2023.